b'\n_START_ARTICLE_\nPaks (boginja)\n_START_PARAGRAPH_\nPaks (latinsko Pax, slovensko mir) je bila rimska boginja miru, enakovredna gr\xc5\xa1ki Ireni. Na kipih je upodobljena z olj\xc4\x8dno vejico, rogom izobilja (cornucopia) in \xc5\xbeezlom. Boginjo so pogosto povezovali s pomladjo._NEWLINE_V starih mitih boginje Paks ne najdemo, kar ni presenetljivo, saj je v rimski zgodovini mir vladal samo sedemkrat. Za boginjo so jo priznali leta 13 pr. n. \xc5\xa1t. v \xc4\x8dasu cesarja Avgusta, ki je po vrnitvi z vojnega  pohoda v Galijo njej v \xc4\x8dast na Marsovem polju zgradil tempelj Ara Pacis Augustae (Oltar avgustovega miru). Drug tempelj so zgradili po zmagi nad Judi leta 71 in trg, na katerem je stal, po njem imenovali Trg miru - Forum pacis._NEWLINE_Tempelj Ara Pacis Augustae  je bil eden od najzanimivej\xc5\xa1ih in najpomembnej\xc5\xa1ih umetni\xc5\xa1kih del iz Avgustovega obdobja, vendar je zaradi slabega vzdr\xc5\xbeevanja in zoba \xc4\x8dasa popolnoma razpadel. Leta 1937 so ga italijanski strokovnjaki v celoti rekonstruirali na mestu, kjer je neko\xc4\x8d stal, in z izvirnimi reliefi iz ve\xc4\x8d muzejev.'